ΓΡΑΠΤΗ ΕΡΩΤΗΣΗ E-1819/96 υποβολή: Johanna Maij-Weggen (PPE) προς την Επιτροπή (5 Iουλίου 1996)

Θέμα: ' Έρευνα σχετικά με την στάση των Ολλανδών έναντι της Ευρώπης

1. Γνωρίζει η Επιτροπή τα αποτελέσματα έρευνας που πραγματοποιήθηκε για λογαριασμό της NRC-Handelsblad και του πανεπιστημίου του Άμστερνταμ, σύμφωνα με τα οποία ο ολλανδικός λαός διακατέχεται από πολύ λιγότερο θετικά αισθήματα όσον αφορά την Ευρωπαϊκή ενοποίηση σε σύγκριση με τα αποτελέσματα ερευνών στις οποίες βασίζεται το ευρωβαρόμετρο;

2. Ποια είναι η άποψη της Επιτροπής για μια μέθοδο έρευνας, όπου σε όλες τις ερωτήσεις επισημαίνεται ότι η επιλογή για περισσότερη ενοποίηση έχει ως αποτέλεσμα να χάνει η Ολλανδία κάποιες από τις αρμοδιότητές της; Κρίνει η Επιτροπή αυτήν την μέθοδο επαρκώς αντικειμενική για να την εφαρμόσει στη συνέχεια και στην περίπτωση του ευρωβαρόμετρου;

3. Γιατί δε ρωτάει ποτέ η Επιτροπή στο ευρωβαρόμετρο τι πιστεύουν οι Ολλανδοί για την κατάργηση του Ολλανδικού Βασιλείου ή την κατάργηση της Ολλανδικής γλώσσας ή για το ενδεχόμενο να τεθεί ο Ολλανδικός στρατός υπό τις διαταγές της Γαλλίας, της Αγγλίας και της Γερμανίας, όπως ακριβώς έχει τεθεί το ερώτημα στην εν λόγω έρευνα; Εκτιμά η Επιτροπή ότι τέτοιες ερωτήσεις δεν έχουν θέση σ' ένα αντικειμενικό ευρωβαρόμετρο καθώς δεν γίνεται ούτε καν θέμα για την υιοθέτηση παρόμοιων προτάσεων;

4. Είναι διατεθειμένη η Επιτροπή να επαληθεύσει την αντικειμενικότητα της μεθόδου της σε ό,τι αφορά το ευρωβαρόμετρο και να την συγκρίνει με αυτήν της εν λόγω έρευνας, η οποία πραγματοποιήθηκε για λογαριασμό μιας πολύ γνωστής εφημερίδας και ενός πανεπιστημίου υψηλών προδιαγραφών;

Απάντηση του κ. Oreja εξ ονόματος της Επιτροπής (16 Σεπτεμβρίου 1996)

1. Η Επιτροπή είναι ευγνώμων προς το Αξιότιμο Μέλος του Κοινοβουλίου που της επέστησε την προσοχή στη δημοσκόπηση σχετικά με την ευρωπαϊκή ολοκλήρωση η οποία έγινε στην Ολλανδία για λογαριασμό της NRC-Handelsblad και δύο ερευνητών του Πανεπιστημίου του Άμστερνταμ. Ανεξάρτητα από τα αποτελέσματα αυτής της δημοσκόπησης, υπάρχουν και τα αποτελέσματα έρευνας που έκανε το Ευρωβαρόμετρο τα οποία δείχνουν ότι ένα σημαντικό μέρος της ολλανδικής κοινής γνώμης εξέφρασε επιφυλάξεις όσον αφορά την περαιτέρω ευρωπαϊκή ενοποίηση. Το 45% των ερωτηθέντων Ολλανδών π.χ.προτιμά τη μέθοδο «της μίας χώρας, μίας ψήφου» όσον αφορά την λήψη αποφάσεων από το Συμβούλιο - να μην έχουν δηλαδή οι ψήφοι των μεγάλων κρατών μελών μεγαλύτερη βαρύτητα από αυτές των μικρών - και το 54% των ερωτηθέντων Ολλανδών φοβάται εξασθένιση της θέσης των μικρών κρατών μελών ενώ το 41% δεν φοβάται κάτι τέτοιο. Είναι γνωστό γενικά ότι τα αποτελέσματα των δημοσκοπήσεων εξαρτώνται από τον τρόπο διατύπωσης των ερωτήσεων και για το λόγο αυτό δεν μπορεί να γίνει άμεση σύγκριση των απαντήσεων στις διάφορες ερωτήσεις. Οι υπόλοιπες διαφορές όσον αφορά τα αποτελέσματα των δημοσκοπήσεων της NRC και του Ευρωβαρόμετρου φαίνεται ότι οφείλονται στο γεγονός αυτό.

2. Το εάν είναι σωστό να συνοδεύεται μια ερώτηση με τον ισχυρισμό ότι περισσότερη ενοποίηση θα σημάνει για την Ολλανδία απώλεια μέρους των κυριαρχικών της δικαιωμάτων δεν αποτελεί μόνο θέμα μεθοδολογίας αλλά αποτελεί και ένα θεωρητικό και πραγματικό ζήτημα και οπωσδήποτε εξαρτάται από το θέμα. Εν πάση περιπτώσει έξι από τους δέκα Ολλανδούς λένε ότι η Κοινότητα θα πρέπει να είναι υπεύθυνη μόνο για τα θέματα που δεν μπορούν να αντιμετωπισθούν αποτελεσματικά από εθνικές, περιφερειακές ή τοπικές κυβερνήσεις.

3. Η πιθανή αντίδραση του ολλανδικού λαού στο ενδεχόμενο κατάργησης της Ολλανδικής Μοναρχίας δεν είχε καμμία σχέση με θέματα ευρωπαϊκής ολοκλήρωσης και η Επιτροπή δεν θεωρεί σκόπιμο να θέσει τέτοιο θέμα στις δημοσκοπήσεις του Ευρωβαρόμετρου. Όσον αφορά τους φόβους για τη γλώσσα τους που χρησιμοποιείται όλο και λιγότερο, μόνο ένας από τους τρεις ερωτηθέντες Ολλανδούς εξέφρασε τέτοιο φόβο. Η δημιουργία ενός ευρωπαϊκού στρατού για την κοινή άμυνα αποτελεί βασική προτεραιότητα για το 38% των ερωτηθέντων Ολλανδών ενώ για το 58% δεν είναι βασική προτεραιότητα. Η διερεύνηση των αισθημάτων των πολιτών σχετικά με την εθνικότητα του διοικητή των Ενόπλων Δυνάμεων από διάφορα κράτη μέλη σε περίπτωση κοινής επιχείρησης της Δυτικοευρωπαϊκής Ένωσης ή της Βορειοατλαντικής Συμμαχίας (ΝΑΤΟ) θα μπορούσε να αποφέρει σημαντικές πληροφορίες, αλλά η Επιτροπή δεν βλέπει προς το παρόν να υπάρχει λόγος να δοθεί προτεραιότητα σε τέτοιου τύπου ερωτήσεις.

4. Το μεθοδολογικό κύρος των δημοσκοπήσεων της Επιτροπής παραμένουν ανοικτά για επιστημονική εξέταση - από οποιονδήποτε ερευνητή - για πάνω από είκοσι χρόνια. Τα στοιχεία αυτά τοποθετούνται κανονικά στα πανεπιστημιακά αρχεία πολιτικής επιστήμης.